Ka gone, leka ka mo o ka kgonang ka teng go nna botsalano le batho ba o berekang le bone. Seno ga se bolele gore o nne “motho yo o dirang sengwe le sengwe e le fela gore o itumedise batho,” o dumalana le sengwe le sengwe fela se o kopiwang gore o se dire le go ineelela go dira dilo tse o sa dumalaneng le tsone e le fela gore o boloke kagiso e le gone. Mme go nna lorato le botsalano go ka kokobetsa maemo a a sa itumediseng. Ela tlhoko gore ke eng se o se buang le ba bangwe le kafa o se buang ka teng. Le mono Baebele e neela kgakololo e e molemo: “Karabo fa e le bonolo e faposa bogale.” (Diane 15:1) “Go ritibala ga loleme ke setlhare sa botshelo.” (Diane 15:4) “Molaodi o kgonwa ka bopelotelele.” (Diane 25:15) “A puo ya lona ka metlha e nne ya bopelontle, e lokilwe ka letswai, gore lo itse kafa lo tshwanetseng go naya mongwe le mongwe karabo ka gone.”—Bakolosa 4:6.